ΨΗΦΙΣΜΑ ΤΟΥ ΣΥΜΒΟΥΛΙΟΥ

της 31ης Μαρτίου 1995

όσον αφορά τη συνεργασία στον τομέα της πληροφόρησης των νέων και των μελετών που αφορούν τη νεολαία

(95/C 207/02)

1. Το Συμβούλιο τονίζει τη σημασία που έχει η πληροφόρηση των νέων και η πληροφόρηση όσον αφορά τους νέους για την κινητικότητα και την ανάπτυξη συνείδησης ευρωπαίου πολίτη, και επισημαίνει την ανάγκη να αναληφθούν συντονισμένες δράσεις στον τομέα αυτόν.

Το Συμβούλιο διαπιστώνει ότι στα περισσότερα κράτη μέλη υπάρχουν υπηρεσίες πληροφόρησης για τους νέους στηριζόμενες σε κοινές αρχές όπως αυτές ορίζονται ιδίως στη σύσταση αριθ. R(90)7 της Επιτροπής των Υπουργών του Συμβουλίου της Ευρώπης (συμβουλές και πληροφορίες προς τους νέους της Ευρώπης).

Το Συμβούλιο εκφράζει την ικανοποίησή του για την προσπάθεια συνεργασίας που έχει καταβληθεί από το 1988 όσον αφορά την πληροφόρηση των νέων, η οποία κατέληξε, στις 26 Ιουνίου 1991, στην έκδοση από το Συμβούλιο και τους Υπουργούς Νεολαίας που συνήλθαν στα πλαίσια του Συμβουλίου, του ψηφίσματος για τις πρωταρχικές δράσεις στον τομέα της νεολαίας, και η οποία επέτρεψε, η πληροφόρηση των νέων και οι μελέτες όσον αφορά τη νεολαία να συγκαταλέγονται ανάμεσα στις πέντε δράσεις που προβλέπονται από το πρόγραμμα «Νεολαία για την Ευρώπη III».

2. Το Συμβούλιο συμφωνεί να ενταθεί η συνεργασία στους εξής τομείς:

- κατάρτιση υπευθύνων της πληροφόρησης, διοργανωτών κοινωνικο-εκπαιδευτικών δραστηριοτήτων και εκπαιδευτών (επαγγελματιών και εθελοντών) στον τομέα της πληροφόρησης των νέων,

- δημιουργία δικτύου των πληροφοριακών δομών των χωρών μελών που αφορούν τους νέους,

- περιοδικές μελέτες για τους νέους των χωρών της Ευρωπαϊκής Ένωσης.

α) Κατάρτιση: Το Συμβούλιο διαπιστώνει ότι αφενός οι νέοι έχουν ανάγκη καλύτερης γνώσης των χωρών και των θεσμικών οργάνων της Ευρωπαϊκής Ένωσης προκειμένου να ασκήσουν πλήρως τα δικαιώματά τους κινητικότητας και ευρωπαίου πολίτη, και αφετέρου ότι το προσωπικό των υπηρεσιών της πληροφόρησης με την υποδοχή, πληροφόρηση και παροχή συμβουλών στους νέους, διαδραματίζει πρωταρχικό ρόλο στη διαβίβαση της πληροφόρησης.

Το Συμβούλιο τονίζει, συνεπώς, ότι είναι σκόπιμο να ενθαρρυνθεί το προσωπικό αυτό να λαμβάνει υπόψη στις ενέργειές του την ευρωπαϊκή διάσταση.

Για το σκοπό αυτό, το Συμβούλιο εκφράζει την επιθυμία το αρμόδιο για την πληροφόρηση των νέων προσωπικό να διαθέτει κατάρτιση που να του επιτρέπει:

- την καλύτερη γνώση των κρατών μελών και των πρακτικών τους όσον αφορά την πληροφόρηση των νέων,

- την απόκτηση γνώσεων όσον αφορά τα κοινοτικά προγράμματα σε επαφή με όλους τους αρμόδιους για τη διαχείριση των προγραμμάτων αυτών φορείς σε εθνικό επίπεδο και τις αρμόδιες υπηρεσίες σε κοινοτικό επίπεδο.

β) Δημιουργία δικτύου: το Συμβούλιο σημειώνει τις σύγχρονες εξελίξεις των πολλαπλών μέσων και κρίνει ότι οι νέες αυτές τεχνολογίες αφορούν ιδίως τις υπηρεσίες παραγωγής, έκδοσης και δημοσίευσης πληροφοριών.

Σημειουμένης της προηγούμενης πείρας στον τομέα της συνεργασίας μεταξύ πληροφοριακών δομών των κρατών μελών, το Συμβούλιο τονίζει τη σημασία της ενίσχυσης της δημιουργίας δικτύου των δομών αυτών λαμβάνοντας υπόψη τα υφιστάμενα δίκτυα πληροφόρησης. Για το σκοπό αυτό σημειώνει ότι οι σημερινές τεχνολογίες προσφέρουν αυξημένες δυνατότητες συνεργασίας και θεωρεί σημαντική τη διευκόλυνση της άμεσης ή έμμεσης πρόσβασης των νέων στα δίκτυα αυτά.

Το Συμβούλιο επιθυμεί την ανάληψη δράσεων προώθησης της συνεργασίας μέσω των δικτύων για τη συλλογή στοιχείων όσον αφορά την κινητικότητα και τις ανταλλαγές (π.χ. σπουδές, απασχόληση, στέγαση, ψυχαγωγία, μεταφορές κ.λ.π.). Στόχος είναι να επιτραπούν οι γρήγορες ανταλλαγές συγκεκριμένων πληροφοριών διαθέσιμων στις γλώσσες των κρατών μελών, ο εμπλουτισμός και η ενημέρωση των βάσεων δεδομένων και η προσφορά ποιοτικής πληροφόρησης στους νέους.

γ) Περιοδικές μελέτες: Το Συμβούλιο κρίνει ενδιαφέρον να διαθέτει τακτικά μελέτες, έρευνες και στατιστικές στηριζόμενες σε επιστημονικές μεθόδους, προκειμένου να γνωρίζει καλύτερα τις προσδοκίες και τις ανάγκες των νέων καθώς και τους παράγοντες που επηρεάζουν τη ζωή τους. Οι μελέτες, έρευνες και στατιστικές αυτές θα πρέπει να εστιάζονται σε ορισμένους συγκεκριμένους τομείς λαμβάνοντας υπόψη την ευρωπαϊκή διάσταση, ιδίως την κινητικότητα.

3. Η ανάπτυξη των τριών αυτών τομέων συνεργασίας σε ευρωπαϊκό επίπεδο θα πρέπει να λάβει υπόψη την οργάνωση των υφιστάμενων στα κράτη μέλη πληροφοριακών δομών προς τους νέους και για τους νέους.

Το Συμβούλιο:

- κρίνει ότι οι τρεις αυτοί τομείς είναι πρωταρχικοί για την εφαρμογή της πολιτικής συνεργασίας στον τομέα της πληροφόρησης των νέων όπως αυτή περιέχεται ιδίως στο πρόγραμμα «Νεολαία για την Ευρώπη III», εις τρόπον ώστε να προωθηθεί, ειδικότερα, ο διάλογος μεταξύ των νέων και της Κοινότητας,

- τονίζει τη σημασία της στενής συνεργασίας με το Συμβούλιο της Ευρώπης για τα θέματα αυτά,

- καλεί την Επιτροπή να παρακολουθεί την εξέλιξη των πρωτοβουλιών στους τρεις τομείς στα πλαίσια της έκθεσης αξιολόγησης που προβλέπεται από το άρθρο 9 της απόφασης για την κατάρτιση του προγράμματος «Νεολαία για την Ευρώπη III».